Kim Behnke (FRI), 1999-11-16:
Jeg vil godt takke begge ministre og partiernes ordførere for en deltagelse med stor seriøsitet og stort engagement.
Den debat, vi har startet nu, kommer jo til at foregå i de kommende år, for selv om de socialdemokrater, der er til stede i Folketinget, mener, at den bedste taktik er »Vent og se!«, kan vi jo i dagens aviser konstatere, at de socialdemokrater, der beskæftiger sig med europæisk politik, jo i det mindste har mod til at tage debatten.
De har også mod til at komme med forslag til løsninger.
Det er så ikke forslag, jeg er enig med de socialdemokrater i, men det er dog trods alt bedre at turde deltage i debatten end at gemme sig som strudsen og håbe på, at verden bliver en anden. Den vent og se-holdning, som gør sig gældende i Socialdemokratiet, er så ikke helt i samme grad repræsenteret i regeringen, al den stund vi jo om ikke andet så i hvert fald har fået et løfte fra skatteministeren om, at han inden for det næste års tid vil komme med en samlet udredning, og det kan der jo være brug for.
Der kan være brug for en udredning, som er i stand til at beskrive det præcise omfang af grænsehandelen og ikke kun grænsehandel til Tyskland, men til alle lande - en præcis beskrivelse af, hvad det er for mekanismer, der gør sig gældende, når folk foretager grænsehandel - og tage stilling til, i hvilket omfang smugleri kan begrænses, det, man kalder illegal handel, altså når små butiksdrivende foretager parallelimport, f.eks. fra Tyskland.
Der er grund til at glæde sig til, at den udredning kommer, men dér, hvor forslaget til vedtagelse går et skridt videre, er, at når så den udredning er gennemført, ville det mest fornuftige jo være at lade den følge af en plan.
Og jeg er naturligvis fuldstændig enig med økonomiministeren i, at det, vi i fællesskab lavede i 1989, både var fornuftigt og klogt, for dér gik vi ind og lempede grænsehandelfølsomme afgifter med 1,2 mia. kr. og sørgede for, at det skete med fuld finansiering. Og det er jo lige præcis det, et sådant forslag til en plan burde indeholde.
Det burde vise, hvilke tanker regeringen gør sig om, i hvilket omfang man ønsker at erstatte grænsehandelfølsomme afgifter med nye skatter, og i hvilket omfang man vil erstatte dem med forøgelser af andre kendte afgifter, osv.
På den måde ville Folketinget have et fælles grundlag at diskutere videre på.
Så er der en del ordførere i dag, der har været meget optaget af, at afgifterne skal være med til at sikre vores velfærd, og dér er jeg nødt til at fastholde det meget korrekte synspunkt, som skatteministeren gav udtryk for i JydskeVestkysten den 2. november, nemlig at momsen og afgifterne skal nedsættes, og at staten mister mindre ved at sænke end ved at beholde afgifterne.
Det er fuldstændig korrekt set, og derfor er det også forkert, når man tager det udgangspunkt, at hvis bare vi venter og ser, så går det nok alt sammen.
Og fra år 2004 vil folk frit og uhæmmet kunne hjemhente 10 l spiritus og 800 cigaretter, hvis vi bare venter og ser.
Tabet på spiritussiden vil være 750 mio. kr., hvis vi bare venter og ser, hvorimod en afgiftsnedsættelse kan begrænse den danske stats tab til 390 mio. kr.
Og derfor bør vi tage fat om de her ting allerede nu og ikke bare vente til år 2004, når vi har set, hvilket omfang skaderne har fået. For det kan have medført, at ganske mange danske detailhandelbutikker i mellemtiden er lukket, folk er blevet afskediget osv., og så er det svært at få rettet op på det igen. Så kan jeg også forstå på flere ordførere, at spørgsmålet omkring folkesundheden ligger dem på sinde.
Og det er godt, men jeg har svært ved at forstå, hvorfor dyre cigaretter er sundere end billige cigaretter, for det er jo ikke tilfældet.
Og man efterlader det indtryk, at hvis bare vi beholder det nuværende afgiftsniveau i Danmark, så ryger folk nok ikke så meget.
Jeg er nødt til at sige, at de unge mennesker i Danmark i dag desværre ryger mere, end de har gjort i mange år, til trods for at vi har de høje danske afgifter.
Men tak for en god og konstruktiv debat.
Og så håber vi naturligvis på, at et flertal vil besinde sig og sørge for, at udredningen bliver fulgt af en handlingsplan gennem vedtagelsen af vores forslag til vedtagelse.